Ο ΡΟΛΟΣ ΤΟΥ ΠΟΛΕΜΟΥ ΣΤΗΝ ΑΝΑΔΥΣΗ ΤΩΝ ΚΡΑΤΩΝ

Εισαγωγή
Σκοπός αυτής της εργασίας είναι να αναλύσουμε ποιος ήταν ο ρόλος του πολέμου στην ανάδυση των κρατών στην Ευρώπη από τον 14ο εώς και τον 18ο αιώνα. Για να επιτευχθεί αυτό θα μελετήσουμε ποιος ήταν ο χαρακτήρας του πολέμου και πως εξελίχθηκε ανά τους αιώνες. Θα εξετάσουμε επίσης μερικές από τις σημαντικότερες συγκρούσεις που έλαβαν χώρα σε αυτή την χρονική περίοδο. Τέλος, θα επιχειρήσουμε να απαντήσουμε στο ερώτημα κατά πόσο ο πόλεμος είναι καταστροφικός ή όχι για το κράτος αλλά και αν αποτελεί τον καθοριστικό ενισχυτικό παράγοντα στην διαδικασία συγκρότησης των κρατών.
Στο πρώτο μέρος της εργασίας θα κάνουμε μια αναδρομή στις μορφές που είχε ο πόλεμος πριν τον 16ο αιώνα και θα δούμε πως έγινε η σταδιακή μετάβαση από τον ιπποτισμό στον επαγγελματικό στρατό. Στο δεύτερο μέρος θα μιλήσουμε για τον Ογδοηκονταετή Πόλεμο και τον Τριακονταετή Πόλεμο, δύο συγκρούσεις που αποτελούν χαρακτηριστικά παραδείγματα της επιρροής του πολέμου τόσο στην έκβαση της ιστορίας όσο και στην συγκρότηση του κράτους.
Ας σημειωθεί ότι θέσαμε συγκεκριμένα όρια, δηλαδή θα αναφερθούμε μόνο στον χαρακτήρα του πολέμου από τον 14ο αιώνα ως και τα τέλη του 18ου αιώνα   -πριν την έναρξη της γαλλικής επανάστασης- και ότι θα μας απασχολήσουν μόνο τα κράτη εντός της Ευρωπαϊκής ηπείρου.




Μέρος Α’: Η εξέλιξη του πολέμου ανά τους αιώνες
Ο πόλεμος μέχρι τον 16ο αιώνα
	Ο πόλεμος ως τον 12ο αιώνα διεξάγεται κυρίως από τους ιππότες. Ο όρος «ιππότης» δεν έχει σαφή ορισμό, αλλά αν πρέπει να τον περιγράψουμε θα λέγαμε ότι πρόκειται για έναν έφιππο πολεμιστή[footnoteRef:1], ο οποίος έκανε την εμφάνιση του από τον 8ο αιώνα και έπειτα. Η εμφάνιση των ιπποτών είναι άμεσα συνυφασμένη με την απόλυτη κυριαρχία της φεουδαρχίας εκείνη την περίοδο στην Ευρώπη καθώς οι άρχοντες είχαν την ανάγκη να προστατεύσουν τη γη τους. Όπως, λοιπόν, γίνεται αντιληπτό από τα παραπάνω, ο πόλεμος αποτελεί ακόμα προσωπική και όχι κρατική υπόθεση. [1:  Ο συγκεκριμένος ορισμός δίνεται στο βιβλίο του Michael Howard, War in European History, Oxford University Press, Oxford, 1976, σελ. 3] 

	Το κύριο πρόβλημα όσο αφορά τον ιπποτισμό ήταν το υψηλό κόστος. Ο απαραίτητος εξοπλισμός μάχης, πέρα της ακρίβειας κατασκευής του, αποτελούταν και από πολλά μέρη, γεγονός που καθιστούσε απαραίτητη την παρουσία ακολούθων. Έτσι, ο ιπποτισμός ήταν προσιτός μόνο στις ανώτερες κοινωνικές τάξεις. Με άλλα λόγια ο πόλεμος είχε γίνει υπόθεση ευπόρων ευγενών οι οποίοι αφοσιώνονταν σε αυτόν από μικρή ηλικία[footnoteRef:2]. Αυτό ενίσχυσε την ανάδυση των ιπποτών ως μιας ανώτερης τάξης ευγενών, η οποία κυριάρχησε στην Ευρώπη μέχρι και πολύ αργότερα. [2:  Michael Howard, ό.π. , σελ. 3] 

	Ο αποκλεισμός των ασθενέστερων τάξεων, η προσδοκία των εμπόλεμων για μεγαλύτερη αμοιβή και οι ιστορικές εξελίξεις οδήγησαν στην σταδιακή παρακμή του ιπποτισμού. Με το πέρασμα του χρόνου οι στρατιώτες άρχισαν να νοιάζονται όλο και περισσότερο για την αμοιβή θέτοντας σε δεύτερη μοίρα την εκπλήρωση των φεουδαλικών τους καθηκόντων. Ταυτόχρονα  η εξάλειψη των εξωτερικών απειλών, η οποία συνιστά περιορισμό των πολέμων, οδήγησε στην παρακμή της φεουδαρχίας. Όσοι βρέθηκαν με ελάχιστη ή και καθόλου έγγεια περιουσία δεν είχαν άλλη επιλογή από το να αναζητήσουν την τύχη τους στον πόλεμο. Κάπως έτσι οδηγούμαστε στην εμφάνιση των μισθοφόρων.
	Οι μισθοφόροι ήταν περιπλανώμενες ομάδες πολεμιστών, οι οποίοι δεν ήταν αφοσιωμένοι σε κάποιον συγκεκριμένο άρχοντα και άλλαζαν στρατόπεδο με καθαρά κερδοσκοπικές βλέψεις. Ως και τον 17ο αιώνα οι στρατοί είναι σχεδόν αποκλειστικά μισθοφορικοί. Όπως οι ιππότες, οι μισθοφόροι στρατολογούνταν από τους άρχοντες για να διευθετήσουν τις προσωπικές τους διαμάχες. Με άλλα λόγια ο πόλεμος παραμένει ιδιωτική και όχι κρατική υπόθεση.
	Συνεπώς η στρατολόγηση μόνιμου στρατού προϋποθέτει την ύπαρξη μεγάλου κεφαλαίου από τους άρχοντες. Όσοι από αυτούς είχαν τα μέσα να επιβάλλουν φόρους στους υπηκόους αύξησαν αισθητά την δύναμη τους, ενώ οι υπόλοιποι σταδιακά απορροφήθηκαν από τους πρώτους. Κάπως έτσι, μέσω της ισχυροποίησης των δυναστειών και των μοναρχών, την ευθύνη του πολέμου αναλαμβάνουν πολύ περισσότερο τα κράτη παρά οι τοπικοί άρχοντες.	
	Αξίζει επίσης να σημειωθεί ότι ο χαρακτήρας των μισθοφορικών πολέμων ήταν ιδιαίτερα βίαιος. Η απουσία ανοιχτών πολεμικών μετώπων άρα και σταθερού εισοδήματος συχνά ωθούσε τους μισθοφόρους σε λεηλασίες κατά των απλών ανθρώπων  και την καταστροφή της γης τους. Με τη σειρά τους οι πληβείοι  , μην έχοντας που αλλού να στραφούν, αναγκάζονταν να γίνουν και οι ίδιοι μισθοφόροι. Αυτός ο φαύλος κύκλος της μισθοφορικής βιαιότητας οδήγησε διάφορους λόγιους, όπως ο Hugo Grotius[footnoteRef:3], να αναφερθούν στην ανάγκη ύπαρξης μιας εξωτερικής πολιτικής «αλληλεγγύης» μεταξύ των κρατών. Όλα αυτά συνέβαλαν καθοριστικά στην σταδιακή παρακμή της μισθοφορίας. [3:  Hugo Grotius, On the Law of War and Peace, Jazzybee Verlag, 2016] 


Το εμπόριο ως εργαλείο του πολέμου
	Όπως αναφέραμε και παραπάνω, η διεξαγωγή πολέμων απαιτούσε ένα αρκετά μεγάλο χρηματικό ποσό, το οποίο δεν ήταν εφικτό να εξασφαλισθεί μόνο από την φορολογία. Αυτό, ανάγκασε τα κράτη να αναζητήσουν μια νέα πηγή εισοδήματος εκτός συνόρων. Η ανάπτυξη του υπερπόντιου εμπορίου και η συνακόλουθη εξάπλωση της ευρωπαϊκής αποικιοκρατίας οδήγησαν τα κράτη να επενδύσουν στην αύξηση και τον εξοπλισμό των στόλων τους.
	Αυτή η νέα τάση συμβάλλει στην ανάδυση νέων δυνάμεων στον Ευρωπαϊκό χώρο, όπως η Ολλανδία. Οι Ολλανδοί εκμεταλλευόμενοι την γεωγραφική τους θέση και τις συγκυρίες (π.χ. την αποδυνάμωση της Ισπανικής Αυτοκρατορίας) κατορθώνουν να ελέγξουν το θαλάσσιο εμπόριο. Μέσω αυτού συγκεντρώνουν μεγάλο πλούτο, που τους επιτρέπει να έχουν στρατό μόνιμα στη διάθεση τους. Κάτι τέτοιο είναι πρωτοφανές για εκείνη την εποχή και θέτει τα θεμέλια του μόνιμου επαγγελματικού στρατού. Στην ουσία η Ολλανδία αποτελεί χαρακτηριστικό παράδειγμα ενίσχυσης του κράτους μέσω του πολέμου, καθώς η ύπαρξη κεφαλαίου οδηγεί στην μόνιμη στρατολόγηση η οποία με τη σειρά της ενισχύει το κράτος τόσο στην αντιμετώπιση των εξωτερικών απειλών, όσο και διατήρηση της εσωτερικής γαλήνης.


Οι πρώτοι επαγγελματικοί στρατοί
	Οι Ολλανδοί σφυρηλατούν το καλούπι τόσο για τη μονιμότητα, όσο και για την πειθαρχία που χαρακτηρίζει τις στρατιωτικές δυνάμεις μέχρι και σήμερα. Ο εκσυγχρονισμός του τρόπου μάχης, δηλαδή η περαιτέρω εξέλιξη των τακτικών, απαιτεί την απόλυτη πειθαρχία των στρατιωτών και την υπακοή τους στο κράτος. Σε αυτό το μοντέλο βασίζονται οι Γάλλοι και γίνονται στη συνέχεια η πρώτη χώρα που έχει επίσημα μόνιμο επαγγελματικό στρατό. 
	Στις αρχές του 17ου αιώνα η Γαλλία βρισκόταν σε δεινή θέση σε σχέση με τους Αψβούργους ανταγωνιστές της λόγω των πολιτικών εξελίξεων (θρησκευτικοί εμφύλιοι πόλεμοι, οικονομική κατάρρευση). Ωστόσο, αρχικά κατά την βασιλεία του Ερρίκου Δ’ και την καθοδήγηση του καρδινάλιου Ρισελιέ και τελικώς κατά τη βασιλεία του Λουδοβίκου ΙΔ’ κατόρθωσε να αλλάξει κατεύθυνση. Στηριζόμενοι στο ολλανδικό μοντέλο οι Γάλλοι επεδίωξαν και κατάφεραν να προσθέσουν σε αυτό μια σημαντική καινοτομία: την άμεση εμπλοκή του κράτους στον τομέα της στρατιωτικής διοίκησης. Κάτι τέτοιο είναι πρωτάκουστο για την εποχή μιας και ο κρατικός παρεμβατισμός, σε οποιοδήποτε πεδίο, είναι σχεδόν μηδαμινός. Έτσι, λοιπόν, διορίζονται κρατικοί υπάλληλοι σε στρατιωτικές θέσεις και υπάρχει πλέον μια διοικητική αρχή υπεύθυνη για την διαχείριση του στρατού. Αυτό το γεγονός όχι μόνο εξορθολογίζει την ιεραρχική στρατιωτική δομή αλλά και καταπολεμά την διαφθορά, την απειθαρχια και την γενική έλλειψη οργάνωσης.
	Παρόλα αυτά δεν μπορούμε να παραβλέψουμε και τον καθοριστικό ρόλο που έπαιξε ο ραγδαία αυξανόμενος γαλλικός πλούτος[footnoteRef:4] σε αυτήν τους την επιτυχία. Η ανάπτυξη στην γεωργία και τη βιομηχανία σε συνδυασμό με την άνθιση του εμπορίου και την ζωτική βελτίωση του οικονομικού συστήματος και της φορολογίας προσέφεραν στο κράτος την απαραίτητη οικονομική ευελιξία για μεταρρυθμίσεις. [4:  Michael Howard, ό.π. σελ. 64 ] 

	Ο γαλλικός στρατιωτικός μηχανισμός, παρά τις όποιες αδυναμίες του σε σχέση με την σημερινή εποχή, θεωρούταν τόσο πλήρως λειτουργικός τότε, που ανάγκασε τις υπόλοιπες ευρωπαϊκές δυνάμεις να τον μιμηθούν εφόσον ήθελαν να επιβιώσουν.
	Αυτή που το καταφέρνει καλύτερα αυτό είναι η Πρωσία, μια χώρα που χαρακτηριζόταν από την έλλειψη φυσικού πλούτου σε σχέση με τους αντιπάλους της και τα μόνιμα προβλήματα ομοιογένειας που αντιμετώπιζε λόγω της ύπαρξης πολλαπλών ανεξάρτητων πόλεων. Με μια σειρά παρεμβάσεων οι Πρώσοι ηγέτες επιτυγχάνουν την άμεση φορολόγηση των υπηκόων από το κράτος (σε αντίθεση με παλαιότερα όπου οι πόλεις ήταν οι ίδιες υπεύθυνες για την φορολογία τους) και σταδιακά αποκτούν πλήρη έλεγχο της οικονομικής τους δραστηριότητας. Κάτι τέτοιο τους επιτρέπει την δημιουργία μιας κεντρικής κυβέρνησης, κυρίως υπεύθυνης για την φορολογία εις το όνομα του βασιλιά και του στρατού του. Με άλλα λόγια έχοντας ως κύριο επιχείρημα την εξωτερική απειλή τελειώνουν τους ατομικισμούς και δημιουργούν ένα ενιαίο πρωσικό κράτος. 
Ως το τέλος του 18ου αιώνα, η συντριπτική πλειοψηφία των ευρωπαϊκών δυνάμεων έχουν μόνιμο επαγγελματικό στρατό.
	
Μέρος Β’: Οι δύο μεγάλες συγκρούσεις
Ογδοηκονταετής Πόλεμος
	Ο Ογδοηκονταετής πόλεμος ήταν μια σειρά συγκρούσεων μεταξύ της Ισπανικής Αυτοκρατορίας και των Ολλανδών, οι οποίοι προσπαθούσαν να ανεξαρτητοποιηθούν, που έλαβε χώρα από το 1568 ως το 1648 και την ειρήνη της Βεστφαλίας. Κύρια αίτια της εξέργερσης ήταν η αυστηρή πολιτική που ακολούθησε ο Φίλιππος Β’ σε σχέση με τους Προτεστάντες, η αυξημένη φορολογία καθώς και η έλλειψη διοικητικής οργάνωσης του Ισπανικού κράτους[footnoteRef:5]. Επιλέξαμε να αναφερθούμε σε αυτόν τον πόλεμο διότι θεωρήσαμε ότι αναδεικνύει την προβληματική φύση του μισθοφορικού πολέμου αλλά και τις διαφορετικές επιπτώσεις που μπορεί να έχει ο πόλεμος στο κράτος.  [5:  Geoffrey Parker, The Dutch Revolt, Pelican Books, London, Penguin Books, 1985, σελ.55-60] 

	Τα προβλήματα για τους Ισπανούς ξεκίνησαν από τις αρχές του 16ου αιώνα. Ο αυτοκράτορας  Κάρολος Ε’ όπως και οι προκάτοχοι του ήταν «βασιλείς-πολεμιστές»[footnoteRef:6] το οποίο σήμαινε ότι είχαν ξεκινήσει μια μεγάλη σειρά επεκτατικών πολέμων, σε πολλά διαφορετικά μέτωπα. Ο Κάρολος προκειμένου να χρηματοδοτήσει αυτούς τους πολέμους  δανείζεται υπέρογκα ποσά. Ενδεικτικά, το χρέος μόνο στη Μαδρίτη ξεπερνούσε κατά επτά φορές το ετήσιο αυτοκρατορικό εισόδημα. To 1556 τον διαδέχεται ο γιος του Φίλιππος Β’, ο οποίος, αν και θεωρείται από τους ικανότερους ηγέτες της εποχής, αδυνατεί να διαχειριστεί τα χρέη.  [6:  Geoffrey Parker, στο ίδιο, σελ. 57] 

Χαρακτηριστικό παράδειγμα της ισπανικής δυσλειτουργίας αποτελεί η αποτυχία τους στην συγκρότηση ενός επαγγελματικού κρατικού στρατού. Παρά την αύξηση του κόστους στρατιωτικών εγκαταστάσεων και την διεύρυνση της στρατιωτικής διοίκησης ο ισπανικός στρατός ήταν έρμαιο της διαφθοράς, του νεποτισμού και της γραφειοκρατίας. Τα προβλήματα αυτά σε συνδυασμό με τις οικονομικές δυσκολίες που προαναφέραμε δεν άργησαν να οδηγήσουν τηνστρατιωτική διοίκηση στα χέρια των ιδιωτών και ευγενών[footnoteRef:7], με την ισπανική κυβέρνηση να είναι ανήμπορη να παρέμβει.  [7:  I.A.A. Thompson, War and Government in Habsburg Spain, 1560–1620, (Λονδίνο, 1976), σελ. 146.] 

Από την άλλη η κατάσταση στην Ολλανδία ήταν πολύ διαφορετική. Εκμεταλλευόμενη την επεκτατική πολιτική της Ισπανίας και την γεωγραφική της θέση, η Ολλανδία σπεύδει να καλύψει τα κενά που δημιουργούνται στο εμπόριο, μέσω της δημιουργίας ενός αρκετά μεγάλου στόλου. Ο εμπορικός τους στόλος δραστηριοποιείται σε ολόκληρο τον ευρωπαϊκό θαλάσσιο χώρο καθώς και στην ασιατική επικράτεια, γεγονός που τους αποφέρει μεγάλα κέρδη, τα οποία χρησιμοποιούνται στην ενίσχυση του στρατού άρα και του κράτους. Όλα τα παραπάνω οδηγούν στη ανεξαρτητοποίηση των Ολλανδών από τον Ισπανικό έλεγχο μέχρι το 1648. 
Τριακονταετής Πόλεμος
	Ο Τριακονταετής πόλεμος θεωρείται από πολλούς ως ένας από τους πιο βίαιους, καταστροφικούς αλλά και κρίσιμους πολέμους στην ευρωπαϊκή ιστορία. Έχοντας ως εμπλεκόμενους πάνω από 15 διαφορετικές χώρες και κρατίδια και απώλειες που υπολογίζονται ότι φτάνουν ως και τα 3.500.000,  η διάσταση του ήταν τέτοια που άλλαξε την ιστορική ροή της Ευρώπης. Κύριοι εμπόλεμοι ήταν οι Αψβουργικές δυνάμεις αποτελούμενες από την Αγία Ρωμαϊκή Αυτοκρατορία και την Ισπανική αυτοκρατορία, αρχικά ενάντια στις προτεσταντικές μειονότητες εντός της Αγίας Ρωμαϊκής Αυτοκρατορίας και αργότερα κυρίως ενάντια στη Γαλλία, την Ολλανδία και τη Σουηδία. Επικεντρωθήκαμε σε αυτόν τον πόλεμο καθώς θελήσαμε να εστιάσουμε στις αντιφατικές προσεγγίσεις των δύο πλευρών όσο αφορά την εξωτερική πολιτική.
	Από τη μια πλευρά έχουμε την προσέγγιση του Φερδινάνδου Β’, αυτοκράτορα της Αγίας Ρωμαϊκής Αυτοκρατορίας. Ο Φερδινάνδος, φανατικός Καθολικός, ήθελε να επιβάλλει θρησκευτική ομοιογένεια σε ολόκληρη την αυτοκρατορία του, γεγονός που προϋπέθεται την καταπίεση και τον διωγμό των Προτεσταντών υπηκόων του. Κάτι τέτοιο προκάλεσε άλλη μια ρήξη μεταξύ Προτεστάντων και Καθολικών και πυροδότησε τον πόλεμο.  Στην ουσία ο Φερδινάνδος καθοδηγούμενος από θρησκευτικά κίνητρα δημιούργησε έναν πόλεμο που εν τέλει οδήγησε σε μια μεγάλη ήττα για τις Αψβουργικές δυνάμεις. 
	Από την άλλη έχουμε το παράδειγμα του Ρισελιέ, πρωθυπουργού της Γαλλίας από το 1624 εως το 1642. Η Γαλλία ενώ δεν ενεπλάκη εξ αρχής στον πόλεμο, θα επιλέξει να το κάνει το 1635. Ο Ρισελιέ, παρόλο που ο ίδιος ήταν καρδινάλιος της Καθολικής Εκκλησίας, θορυβημένος από την αυξανόμενη ισχύ του Φερδινάνδου και της Αγίας Ρωμαϊκής Αυτοκρατορίας θα επιλέξει να σταθεί στο πλευρό των Προτεσταντών, αρχικά χρηματοδοτώντας την σουηδική στρατιωτική εμπλοκή (1630) και έπειτα οδηγώντας  και την Γαλλία στον πόλεμο. Με άλλα λόγια οι ενέργειες του Ρισελιέ βασίζονται κατά κύριο λόγο στην διασφάλιση του κρατικού συμφέροντος και δεν επηρρεάζονται από λοιπούς παράγοντες όπως η θρησκεία ή άλλα προσωπικά κίνητρα.
	Εν τέλει αυτές οι διαφορές στις προσεγγίσεις των ηγετών, αν και δεν μπορούμε να πούμε ότι ήταν ο μοναδικός και καθοριστικός παράγοντας, σίγουρα έπαιξαν σημαντικό ρόλο στην έκβαση του πολέμου. Με την συνθήκη της Βεστφαλίας το 1648 επισημοποιήθηκε η ήττα των Αψβούργων, η οποία είχε τεράστιο πολιτικό κόστος για τις χώρες της συμμαχίας, καθώς απώλεσαν εδάφη αλλά και κύρος, ενώ από την άλλη οι γάλλοι βγαίνουν σαφώς κερδισμένοι, και έτοιμοι να μπουν σε μια περίοδο μεγάλης ακμής και ευρωπαϊκής κυριαρχίας . Παράλληλα αρχίζει και γίνεται όλο και περισσότερο εμφανής η προβληματική φύση του μισθοφορικού πολέμου τόσο σε σχέση με το κόστος όσο και με την βιαιότητα που τον χαρακτηρίζει (βλ. Σελ. 2-3).
	Η αποδυνάμωση και η συνθηκολόγηση της Αγίας Ρωμαϊκής Αυτοκρατορίας έφερε δραματικές αλλαγές στην σύγκρότηση των κρατών στην Ευρώπη του 17ου αιώνα. Η συνθήκη της Βεστφαλίας θέτει τα θεμέλια για την δημιουργία του κράτους όπως το ξέρουμε σήμερα, καθώς όχι μόνο ορίζει πιο σαφή εδαφικά σύνορα και όρια, αλλά και αλλάζει τη σχέση κυβερνώντων-κυβερνούμενων. Ενισχύεται, λοιπόν, πολύ περισσότερο η αφοσίωση των υπηκόων στο κράτος παρά σε θρησκευτικές ή τοπικιστικές ενώσεις.
Συμπέρασμα
Πόλεμος και κράτος
	Όπως αντιλαμβανόμαστε από όλα τα παραπάνω η σχέση πολέμου και κράτους είναι ιδιαίτερα σύνθετη. Ακόμα και μετά την ενδελεχή μελέτη πολλών διαφορετικών πηγών και την ανάλυση πολλών διαφορετικών απόψεων μας ήταν δύσκολο να πάρουμε μια σαφή θέση επί του θέματος. Ωστόσο η θεωρία που βρήκαμε πλησίεστερη στην πραγματικότητα είναι αυτή του Charles Tilly[footnoteRef:8], περί τεσσάρων κυρίων αξόνων με βάση τους οποίους επηρρεάζει ο πόλεμος τη συγκρότηση του κράτους. Αυτοί είναι οι: α) εξωτερικοί εχθροί β) εσωτερικοί εχθροί γ) υπηκόοι δ) «σύμμαχοι». [8:  Charles Tilly, War Making and State Making. Cambridge University Press, Cambridge, 1985] 

	Αρχικά όσο αφορά τους εξωτερικούς εχθρούς τα πράγματα είναι αρκετά απλά. Η ανάγκη των κρατών να αντιμετωπίσουν τους εκτός συνόρων ανταγωνιστές τους, άρα και να προστατεύσουν ή να επεκτείνουν τα εδάφη τους καθιστά αναγκαία την ύπαρξη στρατιωτικών δυνάμεων. Από την άλλη όσο αφορά τους εσωτερικούς εχθρούς η κατάσταση είναι πιο περίπλοκη.  Η χρόνια ύπαρξη μικρο-ηγεμόνων εντός των κρατών έκανε δύσκολη την ζωή των βασιλέων, καθώς παρά της στρατιωτικές βοήθειες που συχνά τους προσέφεραν, παρέμεναν πάντα μια απειλή προς τη βασιλική κυριαρχία. Κάτι τέτοιο έκρινε απαραίτητο τον «αφοπλισμό» τους από το κράτος μέσω της ενισχυμένης παρουσίας στρατιωτικών δυνάμεων εντός της χώρας. Ουσιαστικά εδώ γίνεται φανερό το πως το κράτος αυξάνει την ισχύ του χρησιμοποιώντας στρατιωτικές δυνάμεις (άρα τον πόλεμο).
	Τρίτος άξονας που αναφέραμε είναι η σχέση κράτους-πολέμου-υπηκόων. Δεν είναι τυχαίο που οι πρώτοι άρχοντες που εξαφανίστηκαν ήταν αυτοί με περιορισμένο πληθυσμό υπηκόων εντός της επικράτειας τους. Η φορολογία ήταν ο βασικός τρόπος συγκέντρωσης κεφαλαίου οπότε ήταν λογικό το κράτος να επιδιώξει την εξασφάλιση ενός αποτελεσματικού φορολογικού συστήματος. Αυτό μπορούσε να επιτευχθεί μονάχα με την συμβολή των στρατιωτικών δυνάμεων ως ένα μέσο «καταναγκασμόυ»[footnoteRef:9] προς τους υπηκόους του στέμματος  ώστε να εκπληρώνουν έγκαιρα τις φορολογικές τους υποχρεώσεις. Επιπλέον η φορολογία έγινε σε πολλές περιπτώσεις ευκολότερη επειδή οι φορολογούμενοι ήξεραν ότι τα χρήματα που κατέβαλαν συνέβαλαν κατά πολύ στην ασφάλεια της χώρας άρα και των ίδιων. [9:  Charles Tilly, στο ίδιο] 

	Τέλος, θα αναφερθούμε στον τέταρτο άξονα, αυτόν των «συμμάχων». Χρησιμοποιούμε τον όρο εντός εισαγωγικών διότι δεν αναφερόμαστε μόνο στους εξωτερικούς συμμάχους αλλά και στους εσωτερικούς «προστατευόμενους». Αρχικά όπως είναι λογικό όσο πιο ισχυρό φαίνεται ένα κράτος, τόσο περισσότερο υπολογίζεται από τα υπόλοιπα κράτη. Η στρατιωτική ισχύς, η οποία σχεδόν πάντα επιφέρει και την οικονομική/κρατική ισχύ, ενδυναμώνει κατά πολύ τη θέση της χώρας στην εξωτερική της πολιτική και την βοηθάει στην εύρεση συμμάχων. Πέρα όμως από την εξωτερική πολιτική, η ύπαρξη επίσης εσωτερικών συμμάχων είναι απαραίτητη για την ομαλή λειτουργία του κράτους. Οι «προστατευόμενοι» όπως τους αναφέραμε προηγουμένως είναι κοινωνικές ομάδες, οι οποίες έχουν αναπτύξει πελατιακές σχέσεις με το κράτος, το οποίο τους προσφέρει την απαραίτητη προστασία, είτε μέσω των επιθέσεων στους αντιπάλους τους είτε μέσω ευνοϊκότερης μεταχείρισης με αντάλλαγμα την υποστήριξη τους. Είναι κοινώς αποδεκτό πως η πλειονότητα των κρατών εκείνης της περιόδου βασίστηκαν κατά πολύ στην οικονομική στήριξη αυτών των ομάδων ώστε να επιβιώσουν και να αναδυθούν.
	Συμπερασματικά, η θεωρία του Tilly δεν αναφέρει απλά αυτούς τους τέσσερις άξονες μόνο ως πυλώνες της κρατικής συγκρότησης μέσω του πολέμου, αλλά τους θεωρεί και αλληλένδετους. Πιστεύει δηλαδή ότι αν οποιοσδήποτε από αυτούς λειτουργήσει σωστά αυτομάτως ενισχύει τους υπόλοιπους. Με άλλα λόγια θεωρεί πως σε ένα ιδανικό σενάριο η διεξαγωγή του πολέμου θα ήταν τόσο αποδοτική που θα οδηγούσε σε αυξημένη άρδευση πόρων και δυναμικού από τους υπηκόους, που με την σειρά της  θα ενίσχυε την εξουδετέρωση και απορρόφηση των μικροηγεμόνων εντός συνόρων ενώ ταυτοχρόνως θα έκανε το φορολογικό και οικονομικό σύστημα πιο λειτουργικό. Τέλος, όλα τα παραπάνω θα οδηγούσαν το ήδη ισχυροποιημένο κράτος σε αναζήτηση «συμμαχιών» με συγκεκριμένες κοινωνικές ομάδες έτσι ώστε να διατηρήσει την ισχύ του. Βάσει, λοιπόν, αυτής της αλυσίδας, με εφαλτήριο πάντα την διεξαγωγή πολέμου αναδύθηκαν τα κράτη στην Ευρώπη εκείνη την εποχή.
Άλλοι παράγοντες
	Ωστόσο, παρά την αδιαμφισβήτη βαρύτητα του πολέμου στην συγκρότηση των κρατών δεν μπορούμε να αμελήσουμε να αναφέρουμε και την ύπαρξη άλλων παραγόντων. Καθώς θα μας ήταν αδύνατο να τους αναλύσουμε όλους, θα επικεντρωθούμε σε αυτούς τους παράγοντες: γεωπολιτικούς, κοινωνικούς, τεχνολογικούς/οργανωτικούς και θρησκευτικούς. 
	Κατ’ αρχάς, έχουμε τους γεωπολιτικούς παράγοντες. Με τον όρο γεωπολιτική εννοούμε την σημασία της θέσης μιας χώρας στον χάρτη και το πως επηρρεάζει την πολιτική της εξέλιξη. Κύριο παράδειγμα μας εδώ είναι η Ολλανδία, στην οποία κάναμε ήδη εκτενή αναφορά, και το πως εκμεταλλεύτηκε την εύκολη της πρόσβαση στην θάλασσα προκειμένου να ενδυναμωθεί μέσω του εμπορίου.
	Έπειτα θα αναφερθούμε στους κοινωνικούς παράγοντες, δηλαδή  στην ταξική αλληλεπίδραση και κινητικότητα και το πως αυτή επηρρεάζει το κράτος. Για παράδειγμα θα ήταν λάθος να παραβλέψει κανείς τον εν μέρει συμβιβασμό των ευγενών με το κράτος ως κάτι ασήμαντο. Σε πολλές περιπτώσεις αυτός ακριβώς ο συμβιβασμός, πάντα με τη μορφή υποταγής, επέτρεψε  την ενδυνάμωση του κράτους, κυρίως στον στρατιωτικό τομέα.
	Επίσης, σημαντικό ρόλο παίξανε οι τεχνολογικοί αλλά και οι οργανωτικοί παράγοντες. Όσο αφορά τους πρώτους, δεν θα ήταν λάθος να θεωρήσουμε ότι σε ορισμένες περιπτώσεις η τεχνολογική εξέλιξη ήταν αυτή που έφερε την πολεμική αποδοτικότητα. Με αυτό εννοούμε, ότι οι χώρες που κατάφεραν να αξιοποιήσουνε πιο καλά τις τεχνολογικές τους καινοτομίες, είχαν και μεγαλύτερη επιτυχία στις στρατιωτικές τους δραστηριότητες.  Οι οργανωτικοί παράγοντες από την άλλη αφορούσαν την διοικητική, δικαστική αλλά και ιδεολογική σύσταση του κράτους. Μπορεί ο πόλεμος να ενίσχυε το κράτος μέσω του εξαναγκασμού από τον στρατό, αλλά η νομθεσία, η ορθή διοίκηση και η ιδεολογική ομοιογένεια είχαν κομβική σημασία για τη διατήρηση της γαλήνης και της τάξης.
	Άμεσα σχετιζόμενοι με την εσωτερική γαλήνη και ισορροπία ήταν και οι θρησκευτικοί παράγοντες. Τα κράτη που ευτύχισαν να αποφύγουν τις έντονες θρησκευτικές αντιπαραθέσεις αντιμετώπισαν πολύ λιγότερα προβλήματα στην συγκρότηση τους από αυτά που βρέθηκαν στην μέση θρησκευτικών εμφυλίων. Η θρησκευτική ομοιογένεια πρέπει να θεωρείται μια από τις σχεδόν απαραίτητες προϋποθέσεις στην ομαλή συγκρότηση των κρατών εκείνη την περίοδο.
Σύνοψη
Συνοψίζοντας, ο αναγνώστης της ιστορίας πρέπει να έχει στο νου πως πέρα από την αδιαμφισβήτη σημασία του πολέμου στην ανάδυση των κρατών όπως τα γνωρίζουμε σήμερα, είναι απαραίτητη η αναφορά και ανάλυση όλων των παραγόντων εφόσον θέλουμε να έχουμε μια σφαιρική άποψη. Παρόλα αυτά ο πόλεμος παραμένει το κύριο εργαλείο στα χέρια των ηγετών που θέλουν να ενισχύσουν τον θεσμό του κράτους στην Ευρώπη του 14ου-18ου αιώνα.

